b'\n_START_ARTICLE_\nEvolucijska biologija\n_START_PARAGRAPH_\nEvolucijska biologija je podro\xc4\x8dje biologije, ki preu\xc4\x8duje skupni izvor biolo\xc5\xa1kih vrst in njihovo spreminjanje, raz\xc5\xa1irjanje ter raznovrstnost v \xc4\x8dasu. Znanstvenik, ki se ukvarja z evolucijsko biologijo, je evolucijski biolog._NEWLINE_Podro\xc4\x8dje zdru\xc5\xbeuje mnogo drugih podro\xc4\x8dij biologije, tako terenskih kot laboratorijskih in tudi izklju\xc4\x8dno teoretskih; tako biolog, ki izhaja iz preu\xc4\x8devanja dolo\xc4\x8dene skupine organizmov, npr. herpetolog, entomolog ali ornitolog, uporablja te organizme kot zgled za splo\xc5\xa1nej\xc5\xa1e pojave. Pomembno vlogo imajo paleontologi in geologi, katerih fosilna odkritja dajejo odgovore na vpra\xc5\xa1anja o hitrosti in na\xc4\x8dinu evolucijskih sprememb, pa tudi populacijski genetiki, ki se teh vpra\xc5\xa1anj lotevajo teoretsko._NEWLINE_Izsledki s tega podro\xc4\x8dja so uporabni predvsem pri razlaganju raznolikosti \xc5\xbeivljenja na Zemlji, izven biologije pa za sistemsko optimizacijo, predvsem na podro\xc4\x8dju ra\xc4\x8dunalni\xc5\xa1tva.'